als_Latn dik_Latn sag_Latn
Bashkë me kolegë të tjerë të një kompanie norvegjeze, ai po pastron tokën nga minat e braktisura, në afërsi të ish-tuneleve të ushtrisë në Picar të Gjirokastrës. Pajisjet kërkuese pipëtijnë gjithë kohën; nëntoka ka plot granata e predha të vjetra.
Quhet Ashim Serani dhe është një demontues profesionist armësh, një profesion që e ka përditë vdekjen pranë. Me sinjalizuesin në duar, ai lëviz me kujdes përgjatë sipërfaqes. Sinjalizuesi lëshon një tingull metalik. Ka granata apo predha të mundshme, të fshehura nën tokë, aty pranë.
“Punoj prej 3 vitesh në këtë profesion, më herët isha pjesë e efektivëve të ushtrisë. Pas disa trajnimeve, fillova të punoj si specialist demontimi me një kompani norvegjeze e cila vepron në vendin tonë”,- thotë Ashimi teksa lë mënjane gjurmuesin e metaleve. Eshtë orari i pushimit. “E dija që ishte një profesion i rrezikshëm, megjithatë e zgjodha me dëshirë. Eshtë diçka e bukur të shpëtosh njerëzit nga vdekja që mund të sjellin granatat apo predhat e braktisura”. Gjatë këtyre tri viteve punë ai ka punuar në disa zona, në Berat dhe Gjirokastër. “Gjithmonë jetoj me rrezikun. Në zonat e infektuara, diku nën tokë, apo pas çdo gëmushe, mund të ketë municione të paplasura, predha apo granta të cilat janë të rrezikshme për jetën”. Instiktivisht i shkon dora te sinjalizuesi i metaleve. “Kur fishekët, predhat apo granatat janë në sipërfaqe, pastrimit është më i thjeshtë. Të rrezikshme janë ato që gjenden në thellësi, të maskuara nën tokë, të mbuluara nga balta”,- thotë Ashimi.
Ka patur raste kur municionet e fshehura u kanë rrezikuar seriozisht jetën atij dhe kolegëve. Zona ku po punojnë tani, është plot raste të tilla. “Këtu në Picar, predhat janë, në thellësi të tokës. Pasi metalkërkuesi lëshon sinjalin, ndalojmë menjëherë. Dy-tre vetë rrëmihim me kujdes tokën, për të qenë të kujdesshëm ka raste kur na duhet që baltën ta largojmë vetëm me duar pasi rreziku i shpërthimit të municionit është fare pranë”.
Disa metra më tutje, ndodhet një grup granatash të ndryshkuara, të cilat sapo janë nxjerrë nga toka. “Megjithëse janë të ndryshkuara, ato përbëjnë ende rrezik shpërthimi derisa t’i demontojmë”, – shton ai. Rreziku është i madh pasi këto sipërfaqe përdoren nga banorët për të kullotur bagëtitë dhe më së shumti janë fëmijët ata që e bëjnë këtë.
Ashim Serani është i bindur që këtë profesion ta vazhdojë edhe në të ardhmen. “Puna që bëjmë shmang rrezikun për njerëzit. Eshtë një punë me qëllim, sidomos fakti që mbrojmë jetën e fëmijëve”. Ndërsa i jep fund bisedës, ai merr sërish në duar metalkërkuesin. Vetëm disa hapa dhe pajisja lëshon një tjetër sinjal: një granatë apo predhë e sapozbuluar. Që mund të kishte shpërthyer…
als_Latn als_Latn als_Latn als_Latn als_Latn als_Latn